Beyoncé Knowles

Lapsepõlv

Beyoncé isa Mathew Knowles on edukas ärimees ja mänedžer ning ema Tina Lawson on kostümeerija ja juuksur. Oma eesnime sai Beyoncé oma ema neiupõlvenime järgi, sest perekonnanimi Beyincé hakkas välja surema. Tema ema vanemate, Lumis Albert Beyincé ja Agnès DeRoueni kodune keel oli prantsuse keel. Beyoncél on noorem õde Solange Piaget Knowles (sündinud 1986), kes on samuti laulja, laulukirjutaja ja näitleja.
Beyoncé isa on mustanahaline ja ema on kreool. Seetõttu on Beyoncé saanud hulgaliselt mustanahalistele mõeldud auhindu, ehkki tema nahk on üsna hele.
Beyoncé õppis Texases Neitsi Maarja algkoolis, kus ta käis tantsuringis, õppides seal nii balletti kui ka džässtantsu. Seal avastati tema lauluoskus, kui tantsuõpetaja hakkas laulu ümisema ja Beyoncé lõpetas selle, lauldes kõrged noodid puhtalt välja. 7-aastaselt osales Beyoncé kooli talendivõistlustel, lauldes John Lennoni laulu "Imagine". Ta võitis võistluse ning rahvas tervitas tema laulu püsti seistes ja ovatsioonidega. Ema pidas teda tagasihoidlikuks tüdrukuks, kuid pärast talendivõistlust hakkas Beyoncé laulmise ja näitlemise vastu huvi tundma. Samal aastal nimetas ajaleht Houston Chronicle ta kohaliku taidlusauhinna The Sammy kandidaadiks.
1990. aasta sügisel jätkas Beyoncé õpinguid Houstonis muusikakallakuga Parkeri algkoolis ja laulis seal ka kooli kooris. Ta õppis ka Houstoni lava- ja kunstikoolis. Hiljem jätkas ta oma kooliteed Alief Elsiki keskkoolis (Alief on Houstoni eeslinn). Ta oli kaks aastat Püha Johannese Ühinenud Metodistliku kirikukoori solist, kuid loobus sellest kohast ilmaliku karjääri nimel.
Kui Beyoncé oli 8-aastane, hakati kokku panema tüdrukutebändi, mis tegeleks räppimise ja tantsuga. Beyoncé osales katsetel ja pääses edasi. Bändi nimeks sai Girl's Tyme ja sinna võeti kuus liiget, nende hulgas Kelly Rowland. 
Probleemse pereelu tõttu elas Rowland koos emaga lapsena suurema osa ajast Knowleside kodus.

Girl's Tyme

Lisaks Beyoncé Knowlesile ja Kelly Rowlandile kuulusid Girl's Tyme'i koosseisu Támar Davis ning räpparid ja tantsijad LaTavia Roberson ning õed Nikki ja Nina Taylor.
Tüdrukutebänd sai kiiresti kuulsaks. Californiast pärit produtsent Arne Frager kutsus neid oma stuudiosse Californias ja allkirjastas nendega plaadilepingu. Kõige rohkem meeldis Fragerile Beyoncé, kellel oli väljapaistev isiksus ja hea hääl. 
Frager saatis nad tolle aja suurimasse talendisaatesse "Star Search''. Girl's Tyme seda saadet ei võitnud (Beyoncé hinnangul seetõttu, et nende esitatud laul ei sobinud bändile). Kaotus mõjutas ka Beyoncé olekut, kuid hiljem teada saades, et ka Britney Spears ja Justin Timberlake polnud omal ajal staarisaadet võitnud, muutus ta taas enesekindlamaks
1993. aastal hakkas Beyoncé' isa Mathew bändi mänedžeriks. 1995. aastal loobus ta senisest tööst meditsiinivarustuse müügimehena. Ema seevastu hakkas kujundama bändi kostüüme ja tegi seda kuni bändi laialiminekuni. Esialgu vähendas niisugune elumuutus pere sissetulekut poole võrra.
Mathew vähendas bändi liikmete arvu neljani. Davis ja Taylorid pidid lahkuma, neljandaks lauljaks sai LeToya Luckett. Siiski õnnestus Davisel rajada korralik soolokarjäär, sest ta jäi silma Prince'ile. Girl's Tyme'i ajal ei tahtnud Prince veel temaga tegemist teha, sest tüdruk oli liiga noor. Hiljem kui Davis Prince'i ise üles otsis ja end talle meenutas, sai ta Prince'ilt selsamal päeval lepingu ja kutse turneele.
1995. aastal organiseeris Mathew Girl's Tyme'ile lepingu Electra Recordsiga, ent leping katkestati enne kui bänd suutis albumi välja anda. Seejärel 1996. aastal muudeti bändi nime. Uueks nimeks sai "Destiny's Child". Esimene sõna oli pärit piiblist Jesaja raamatust, teine oli Beyoncé' ema looming.

Destiny's Child

1997. aastal sai bänd lepingu plaadifirmaga Columbia Records. Samal aastal avaldasid nad oma debüütlaulu "Killing Time", mis oli sama aastal esilinastunud filmi "Mehed mustas" tunnuslaul.
Järgmisel aastal ilmus nende omanimeline debüütalbum. Sellel oli nende esimene suurhitt "No, No, No". See album oli edukas ja näitas, et läbilöök muusikaäris on võimalik.
Bänd sai kuulsaks oma teise albumiga "The Writing's on the Wall", mis ilmus 1999. Sellel on nende kõige tuntumad laulud "Bills, Bills, Bills", "Jumpin' Jumpin'" ja "Say My Name". See album sai mitmekordseks plaatinaplaadiks, seda müüdi 7 miljonit eksemplari. "Say My Name" sai 2001. aastal kaks Grammyt: parim rhytm-and-blues'i laul ning parim rhytm-and-blues''i esitus duo või bändi kategoorias.
2000. aastaks oli bändis alles kolm liiget. Luckett ja Roberson pidid lahkuma, neid asendas Michelle Williams. Luckett ja Roberson kaebasid bändi kohtusse, süüdistades seda lepingu rikkumises. Lõpuks saadi kohtuvälisele kokkuleppele.
2002. aastal alustas Beyoncé soolokarjääri, algul paralleelselt bändiga, kuid 2005 läks Destiny's Child lõplikult laiali.

Eraelu

2006. aastal tunnistas Beyoncé, et 2000. aastal kannatas ta sügava depressiooni käes, mis tekkis pika aja jooksul kogunenud pingete tõttu. Selle põhjustas kahe bändiliikme, Lucketti ja Robesoni lahkumine, milles ajakirjandus, kriitikud ja blogid süüdistasid osaliselt teda. Samal ajal läks ta lahku ka oma poisist, kellega ta oli käinud alates 13. eluaastast. Depressiooni tõttu istus ta vahel päevade viisi oma toas ja keeldus söömast. Ta kartis, et nüüd, kus ta on kuulus, ei armasta enam keegi teda tema enese pärast, vaid ainult tema kuulsuse ja raha pärast. Depressioonist väljatulek kestis mitu aastat ja selles sai Beyoncé palju tuge oma emalt.
Alates 2002. aastast käis Beyoncé räppar Jay-Z-ga, kellega ta oli varemgi mitut puhku koos töötanud. Ajakirjandusele ei rääkinud kumbki sellest suhtest midagi, sealhulgas ei eitanud seda. Alles 2005. aastal, kui ajakirjandus hakkas rääkima, et nad on vahepeal salaja abiellunud, teatas Beyoncé, et nad pole isegi kihlatud. Jay-Z ei rääkinud nende suhtest isegi veel kaks aastat hiljem.
Beyoncé Knowles ja Jay-Z abiellusid 4. aprillil 2008 New Yorgis. Avalikuks sai see alles 22. aprillil. Beyoncé ei näidanud oma abielusõrmust avalikult enne 5. septembrit 2008.
Nende pere esiklaps Blue Ivy Carter sündis 7. jaanuaril 2012. Aastal 2017 sündisid kaksikud Rumi ja Sir Carter.